Papersnake/gushiwen huggingface dataset:
午暑睡起忽怀范武子走笔当简 其一
许及之（宋代）

读书岩中范武子，尔有此地何时归。岩边有石不可煮，世间万事巧相违。
出虎门泊香港
金和（清代）

地势天南尽，沧溟指顾间。九龙环绝岛，二虎接雄关。

风雨连三月，波涛靖百蛮。更嗟濠镜近，市舶满前山。
白凤汀太学自颍过访梁溪临别赠之
孙继皋（明代）

尔来秋未暮，携酒翠微行。酌此惠泉冷，何如颍水清。

路遥秋落木，节近想餐英。抚景兼离思，登临无限情。
老圃送瓜因为郡平具案
艾性夫（元代）

食叨千户窃侯封，不仕为高仕死忠。
临难归来图苟活，种瓜何及种桃翁。
题壹斋师钱书图 其一
祁寯藻（清代）

长铗归来尚有车，短镫檠在即吾庐。不知疏傅黄金外，可载兰台几卷书。
自嘲
邓肃（宋代）

踪迹平生半九区，醉倒时得蛾眉扶。
连年兵火四方沸，一饱鸡豚半月无。
住世今非孔北海，分司自到宾头卢。
卷帘月色招人醉，三百青铜径自沽。
却病吟
安廷谔（明代）

齑盐饘粥是清缘，火宅焚空不受煎。枕上黄粱销绿蚁，观中白骨长青莲。

身留蛮触交争国，梦入羲皇极乐天。五十六年吾事毕，时间贪恋总全捐。
重过平越高真观
胡学汪（清代）

溪流常自绕荒陴，灌木危楼是昔时。为客不堪仙事警，此身难向劫前知。

苔封碣石先朝色，风递泉香出世姿。要得弥明同煮鼎，苍蝇声里漫敲诗。
颂古三十八首
释慧方（宋代）

睦州担板几人扶，丧者多应在半途。
言下要教通彻去，迥然心眼雇醒甦。
正宫·金殿喜重重·秋思
范居中（元代）

【金殿喜重重（南）】风雨秋堂，孤枕无眠，愁听雁南翔，风也凄凉，雨也凄凉，节序已过重阳。盼归期、何事归未得？料天教暂尔参商。昼思乡，夜思乡，此情常独悒怏。

【赛鸿秋（北）】想那人妒青山、愁蹙在眉峰上，泣丹枫、泪滴在香腮上，拔金钗、划损在雕阑上，托瑶琴、哀诉在冰弦上。无事不思量，总为咱身上。争知我懒看书，羞金酒，也只为他身上。

【金殿喜重重（南）】凄怆，望美人兮天一方。谩想象赋高唐。梦到他行，身到他行，甫能得一霎成双，是谁将好梦都惊破，被西风吹起啼螿。恼刘郎，害潘郎，折倒尽旧日豪放。

【货郎儿（北）】想着和他相偎厮俯视，知他是千场万场。我怎比司空见惯当寻常？才离了一时半刻，恰便似三暑十霜。

【醉太平（北）】恨程途渺茫，更风波零瀼。我这里千回百转自徬徨。撇不下多情数桩。半真半假乔模样，宜嗔宜喜娇情况，知疼知热俏心肠。但提来暗伤。

【尾声】往事后期空记省，我正是桃叶桃根各尽伤。
赋得摇落深知宋玉悲 其五
屈大均（明代）

秭归乡里满梧楸，宋玉悲深此地秋。枻影依依渔父在，砧声隐隐女媭留。

泪成玉米田何处，身别龙门夏已丘。临水登山归莫送，汨罗南望断离愁。
杂忆五首
元稹（唐代）

今年寒食月无光，夜色才侵已上床。

忆得双文通内里，玉栊深处暗闻香。

花笼微月竹笼烟，百尺丝绳拂地悬。

忆得双文人静后，潜教桃叶送秋千。

寒轻夜浅绕回廊，不辨花丛暗辨香。

忆得双文胧月下，小楼前后捉迷藏。

山榴似火叶相兼，亚拂砖阶半拂檐。

忆得双文独披掩，满头花草倚新帘。

春冰消尽碧波湖，漾影残霞似有无。

忆得双文衫子薄，钿头云映褪红酥。
题坡竹
许景衡（宋代）

劲节风霜日，平生忠义心。谁知身死后，寸墨市千金。
次子由韵三首 其一
刘攽（宋代）

流霞饮过已忘寒，和笔螭坳墨色乾。温室前头问名木，此身知不误儒冠。
张横渠赞
陈长方（宋代）

祖龙吐毒，烈火四焚。
先王载籍，毕罹其屯。
刘汉崛兴，访索丘坟。
群儒掇拾，百不一存。
绵蕝之野，陋兮叔孙。
胸谋腹断，己学自尊。
致彼古礼，寥落我闻。
勇哉先生，绝类离伦。
追千岁上，以礼立身。
隐居关右，化行于民。
宾嘉丧祭，唯古之循。
坐令邹鲁，复见咸秦。
岩岩泰山，烈烈秋暾。
先生谨严，比德实均。
嗟世习非，诚难具论。
弃礼自快，纷其如云。
感今陈古，歌以斯文。
庶由高躅，起我后昆。
寄西山僧
李龏（金朝）

门掩松边雨夜灯，门前歧路自崩腾。谁知独夜相思处，曾看庵西瀑布冰。
送谢希孟归黄岩四首 其一
陈傅良（宋代）

纷纷竹帛传，浩浩金石刻。沦亡已无限，存亦谁爱惜。

如何伏羲氏，文字二三画。姬孔岂不圣，用以演周易。
金陵陈月观同年三首
黎廷瑞（宋代）

深衣社里强婆娑，悮了东臯雨一蓑。
麟也可为宣父泣，凤兮须一接舆歌。
怀金暂乐忧方大，投璧能全碎已多。
此去修行留得力，世间知己是天魔。
资福训童行颂 其五
释怀深（宋代）

也要学书也念经，出家心地要分明。他年圆顶方袍日，事事临时总现成。
送吴司令知金州
王炎（宋代）

曩时异姓新安王，中兴功烈书旗常。
边兵不敢窥蜀塞，至今恃此为金汤。
我生久恨在王后，幸识王孙人物秀。
立朝日浅即西还。自诡一州宜试守。
妫墟北望临咸阳，往事令人多感伤。
清时乘障姑缓带，试问浇瓜兼采桑。
湖上花光浓似酒，紫微惜别同携手。
一杯为寿谢不能，千里关山漫回首。
春秋鼎盛握虎符，此行善保千金躯。
筹边熟虑得全策，归来却献平戎书。
洪遂良自京师东归赠以诗
姜大民（宋代）

故山西郭有园林，之子东归抱短琴。
衣锦未论当日事，首丘聊慰阿翁心。
春风桑梓欢娱极，秋雨松楸感慨深。
莫写渭阳图画里，令人披阅重沾襟。
湖庄杂诗 其二
曹彦约（宋代）

家家有分閒桃李，岁岁相亲旧燕莺。老子今年风味恶，稻针麻甲尚关情。
和子仪同赏荷花
吴芾（宋代）

晚凉领客泛涟漪，境胜形容颇费诗。
人自红莲丛里过，舟从绿费岸边移。
兴来滞思俄然豁，坐久烦襟顿觉披。
佳客要须拼一醉，莫辜风细月明时。
次韵真歇和尚圆觉经颂一十四首·净诸业障菩
释正觉（宋代）

证语由来把柄长，重重脱处雪加霜。
众生相在犹流浪，寿命根除自息狂。
退骨龙能将雨去，蜕鳞鲲复得风翔。
郢人斲尽蝇泥也，方见元初鼻孔光。
部役书怀
张舜民（宋代）

近市铜章泊近郊，炯无尘虑挂秋毫。
含宏品彙知天大，照鉴容光仰日高。
市舍柔桑围幄幙，弄风新麦泛波涛。
巷歌野哭应听取，珍重吾家制锦刀。
鹧鸪天
刘过（宋代）

楼外云山千万重。画眉人隔小帘栊。风垂舞柳春犹浅，雪点酥胸暖未融。

携手处，又相逢。夜阑心事与郎同。一杯自劝羔儿酒，十幅销金暖帐笼。
夜观汝溪二侄象棋四首
钱时（宋代）

怡怡夜语自天和，棋罢令人感慨多。
同室不须分楚越，萧墙何事动干戈。
菩萨蛮 以上二首依托陶植，见金液还丹百问
佚名（宋代）

家家尽有长生药。时人取用皆差错。气候若飞沉。问君何处寻。眼看犹不识。误向铅中觅。此物没黄芽。徒劳岁月赊。
自新安江至钱塘舟行绝句 其八
李流芳（明代）

界口东来水势宽，山夷水远到淳安。溪船泊处乡音改，愁听敲篷夜雨寒。
荣寿堂赠陈邦衡茂才
区越（明代）

司徒当路满才名，益羡宜家有令声。直念柏舟头到白，每看褒令泪先零。

舞风莫惜斑斓绉，爱日休教禄养轻。荣寿未涯君不见，母全贞淑子宁馨。
无尽
释绍昙（宋代）

老胡移种觉园花，五叶联芒次第来。
恼乱春风没休日，一枝开了一枝开。
理舟入奉大对临发有赋
程公许（宋代）

弱龄诵书史，所慕在经世。
靦颜科目中，颇恨愆素志，
天府两贡书，耻逐时粧媚。
诸公娱乐赏音，偶玷春官第。
王明渴畴咨，临轩有故事。
明当鼓枻下，陛对去天咫。
采兰有常供，胡为轻万里。
趋庭愿有闻，丁宁汝其识。
谨无曲学阿，恐作儒冠耻。
士当志远大，富贵余事耳。
百拜请书绅，誓言其敢替。
万古洙泗传，岂为青紫计。
和周正孺坠马伤手
苏轼（宋代）

天厩新颁玉鼻騂，故人共敝亦常情。
相如虽老犹能赋，换马还应继二生。
答魑魅代书寄家人
沈佺期（唐代）

魑魅来相问，君何失帝乡。龙钟辞北阙，蹭蹬守南荒。

览镜怜双鬓，沾衣惜万行。抱愁那去国，将老更垂裳。

影答余他岁，恩私宦洛阳。三春给事省，五载尚书郎。

黄阁游鸾署，青缣御史香。扈巡行太液，陪宴坐明光。

渭北升高苑，河南祓禊场。烟花恒献赋，泉石每称觞。

暇日从休浣，高车映道傍。迎宾就丞相，选士谒昭王。

侍宠言犹得，承欢谓不忘。一朝贻厚谴，五宅竟同防。

凶竖曾驱策，权豪岂易当。款颜因侍从，接武在文章。

且惧威非rP，宁知心是狼。身犹纳履误，情为覆盆伤。

可叹缘成业，非关行昧藏。喜逢今改旦，正朔复归唐。

河谶随龙马，天书逐凤凰。朝容欣旧则，宸化美初纲。

告善雕旌建，收冤锦旆张。宰臣更献纳，郡守各明扬。

礼乐移三统，舟车会八方。云沙降白遂，秦陇献烧当。

三赦重天造，千推极国详。大招思复楚，于役限维桑。

涨海缘真腊，崇山压古棠。雕题飞栋宇，儋耳间衣裳。

伏枕神馀劣，加餐力未强。空庭游翡翠，穷巷倚桄榔。

缘体分殊昔，回眸宛异常。吉凶恒委郑，年寿会询唐。

家本传清白，官移重挂床。上京无薄产，故里绝穷庄。

碧玉先时费，苍头此自将。兴言叹家口，何处待赢粮。

计吏从都出，传闻大小康。降除沾二弟，离拆已三房。

剑外悬销骨，荆南预断肠。音尘黄耳间，梦想白眉良。

复此单栖鹤，衔雏愿远翔。何堪万里外，云海已溟茫。

戚属甘胡越，声名任秕糠。由来休愤命，命也信苍苍。

独坐寻周易，清晨咏老庄。此中因悟道，无问入猖狂。
南窗
陆游（宋代）

身轻婚嫁毕，耳静市朝疏。
褫带脱乌帻，一窗宽有余。
句
萧德藻（宋代）

秋阳直为田家计，饶得渔村一抹花。
陇头行
李咸用（唐代）

行人何徬徨，陇头水呜咽。寒沙战鬼愁，白骨风霜切。

薄日曚昽秋，怨气阴云结。杀成边将名，名著生灵灭。
泛太湖
罗处纯（宋代）

三万六千顷，湖侵海内田。
逢山方得地，见月始知天。
南国吞将尽，东溟势欲连。
何当洒为雨，无处不丰年。
单使君说巴力风土
李宪噩（清代）

更向伊吾外，心知过紫台。无时不有雪，经世未闻雷。

路绕凉州出，山环热海回。使君头已白，曾到此中来。
杂感五首 其一
陆游（宋代）

孔欲居九夷，老亦适流沙。忠信之所覃，岂间夷与华。

况我州闾间，相视等一家。老稚各自力，勉蹈思无邪。
耒阳道中见白鸟卑飞掠船先去若有意者
湛若水（明代）

有鸟翩翩贴水飞，掠船历历度斜晖。探看何处神君使，碧玉为髀白锦衣。
书魏元益便面
袁说友（宋代）

闭门终老幽人事，负笈担簦学者宜。
过我幕虚黄卷日，还乡须念锦衣时。
西湖月 用黄蓬瓮韵
王策（清代）

蔷薇架外轻阴，渐荡入风丝，砌成云叶。远山尤好，隔花送上，月眉清怯。

那年今夜里，曾对个、梨涡香粉颊。娇无语、酒入春心，脉脉意融情浃。

暑微凉浅黄昏，有半坠金钗，小开珠褶。灯前腰柳，帷前酥玉，枕前星睫。

无端骑马去，久不见、东墙红杏靥。空记得、泪递珊鞭，笋纤亲捻。
送钤辖馆使王公
程戡（宋代）

归骑翩翩去路赊，郁葱佳气望天涯。
艰危剑阁三千里，惠爱刀州十万家。
龙尾道边瞻日彩，鹿头关外别春华。
金明扈从宸游处，休忆连年泛浣花。
句
杨亿（宋代）

世人何人最得闲，司谏拂衣归华山。
赠鄠县尉李先辈二首
马戴（唐代）

同人家鄠杜，相见罢官时。野坐苔生石，荒居菊入篱。

听蝉临水久，送鹤背山迟。未拟还城阙，溪僧别有期。

休官不到阙，求静匪营他。种药唯愁晚，看云肯厌多。

渚边逢鹭下，林表伴僧过。闲检仙方试，松花酒自和。
沁园春 春日山居二首 其一
王于臣（清代）

徙倚柴门，如许春光，幽思无聊。渐浅藻浮青，烟生溪口，长松分渐。

晴蔽山椒。断续人家，参差林麓，官道遥通大石桥。

香风起，又吹残秾李，落尽夭桃。

竹篱夹住墙腰。更北舍东邻屋覆茅。喜叱叱村童，畦边驱犊，乌乌渔夫，浦外鸣桡。

时见斜阳，平连莽苍，荷锸随身下采樵。都休问，问王孙芳草，愁绝魂销。
金莲步
罗必元（宋代）

金陵佳丽不虚传，浦浦荷花水上仙。
未会与民同乐意，却於宫裹看金莲。
同三馆饯王恭父监丞，分韵，予得何字
杨万里（宋代）

去岁从游泛绿波，西湖今日又新荷。
生来长是欢悰少，老去更新离别多。
客里送君留不住，尊前为我饮无何。
休休万事付一醉，为报骊驹未要歌。
开坐口谣
张玉孃（元代）

独坐看花枝，无言又咏垂。
疾婢不知意，问我心恨谁。
过太平府有感 其一
范嵩（明代）

满汀芳草夕阳斜，长恨春时不在家。昨夜月明诗梦醒，子规啼尽杜鹃花。
为刘幼云编修廷琛题九峰读书图
李希圣（清代）

大冠高盖黄尘底，晚得刘侯差自喜。一卷匡庐独往图，悄然著我千岩里。

金华贵人一字无，佩玉鸣裾工走趋。仕宦不达坐读书，君之此计愚且迂。

山中花开酒应熟，卖书来问东家屋。我亦平生江海心，岁晚从君喂黄犊。
峨眉山月歌送蜀僧晏入中京
李白（唐代）

我在巴东三峡时，西看明月忆峨眉。
月出峨眉照沧海，与人万里长相随。
黄鹤楼前月华白，此中忽见峨眉客。
峨眉山月还送君，风吹西到长安陌。
长安大道横九天，峨眉山月照秦川。
黄金狮子乘高座，白玉麈尾谈重玄。
我似浮云殢吴越，君逢圣主游丹阙。
一振高名满帝都，归时还弄峨眉月。
水龙吟·小沟东接长江
苏轼（宋代）

小沟东接长江，柳堤苇岸连云际。烟村潇洒，人闲一哄，渔樵早市。永昼端居，寸阴虚度，了成何事。但丝莼玉藕，珠粳锦鲤，相留恋，又经岁。
因念浮丘旧侣，惯瑶池、羽觞沈醉。青鸾歌舞，铢衣摇曳，壶中天地。飘堕人间，步虚声断，露寒风细。抱素琴，独向银蟾影里，此怀难寄。
题宣州开元寺
张乔（唐代）

谁家烟径长莓苔，金碧虚栏竹上开。流水远分山色断，

清猿时带角声来。六朝明月唯诗在，三楚空山有雁回。

达理始应尽惆怅，僧闲应得话天台。
种腊梅喜成 其一
张镃（宋代）

道旁方讶扑人香，金蓓花开满担装。尚有松钗挂枝杪，买归偏称插山堂。
西湖晚步偶成呈曾君举司户
释绍嵩（宋代）

山引千岩翠作堆，锺鸣楼阁晚云开。
鱼吹鉴面晕痕蹙，人过桥云倒影来。
要听剧谈飞木屑，便期携手上春台。
世间刚有东流水，一洗从前猿鹤哀。
昏鸦
郭之奇（明代）

昏鸦如有意，时绕屋梁飞。风急恋巢早，林疏觅伴稀。

栖幽能适意，游倦亦忘机。一物知其止，天涯客未归。
句
陈知微（宋代）

千重浪里平安过，百尺竿头稳下来。
梦赏心亭
刘克庄（宋代）

梦与诸贤会赏心，恍然佳日共登临。
酒边多说乌衣事，曲里犹残玉树音。
江水淮山明历历，孙陵晋庙冷沉沉。
晓钟呼觉俱忘却，夕记千门柳色深。
集古 春夜
李俊民（金朝）

春风二月落花时，忆得前年君寄诗。

共道人家惆怅事，向灯弯尽一双眉。
桃源图
王绂（明代）

碧嶂排空隔世尘，几家鸡犬自相亲。种桃底事临溪水，惹得渔郎来问津。
栖云楼
释文珦（宋代）

白云自悠然，幽人此栖息。
去留果何心，变化了无迹。
俗客不曾来，沙鸥尽相识。
何处动吟情，渔村数声笛。
对雪六首 其四
强至（宋代）

影乱侵书幌，花轻辍酒杯。襟怀同落寞，气象亦崔嵬。

屡折参云竹，偏凌照水梅。红炉方尔附，未可论寒灰。
送颜少府投郑陈州
岑参（唐代）

一尉便垂白，数年唯草玄。出关策匹马，逆旅闻秋蝉。

爱客多酒债，罢官无俸钱。知君羁思少，所适主人贤。
子温侄用再闻诵新作突过黄初诗作十诗见遗辄勉强次韵 其三
张扩（宋代）

十年功名心，客枕寄归梦。众中不卓立，老大复何用。

收身入禅寂，蔬茹饱僧供。蛙鸣谁官私，聊欲当弦诵。
踏莎行
徐俯（宋代）

素景将阑，黄花初笑。登高一望秋天杳。邀宾携妓数能来，醉中赢得闲多少。

佳气氤氲，飞云缥缈。竹林更着清江绕。高歌屡舞莫催人，华筵直待华灯照。
题王荀龙郎中长兴院新葺双清堂
韩琦（宋代）

禅宇初无好事名，君来殊欲称高情。诛茅治屋忘多施，洗竹疏泉得二清。

苦任雪霜凌劲节，静和风月泻寒声。因知嘉号非虚美，翠拥流环岂易并。
庆陵重修落成恭述
谢应运（明代）

自狩苍梧北斗寒，九京王气在衣冠。攀髯号月光才满，泫雨回春泪未乾。

日奉寝园惭汉署，时从玉瓒肃周官。观成上谒来游地，葱郁千秋古木攒。
游冶城山
张绅（宋代）

瑶草秋深石磴长，半空岚气湿衣裳。
江山佳处一亭古，风雨来时四座凉。
阴洞水腥龙蜕骨，仙岩云暖麝生香。
道人好护新松树，长见清阴覆御床。
登城
管干珍（清代）

午潮潋滟绿波盈，春树人家雨后清。草色满营飞燕子，落花如雪独登城。
春意渐深送客至山麓田舍来往道中复逢法上人
释正觉（宋代）

华蹊归来鸟啼幕，庖舍炊烟卧风缕。
西窗旧有竹肋床，伸足曲肱成栩栩。
观田者有感而作
赵蕃（宋代）

白水田田满，青身处处高。
雨滋无复旱，人喜不知劳。
顾我方羇旅，徒能慕汝曹。
丰年如可望，贱籴亦多遭。
拟唐塞下曲九首 其一
李昌祺（明代）

沙尘涨北天，卫霍出居延。苦雾埋沙碛，穷荒乏水泉。

战酣鼙鼓壮，戍久铁衣穿。试上长城望，中原若个边。
偈颂六十首
释昙华（宋代）

五月五日端午节，好事当阳难掩塞。
归宗突出拄杖头，闲禅野鬼俱消灭。
俱消灭，砌下寒泉忽倒流，
岭上白云不敢白。
送友
释文珦（宋代）

山临东郭暮，路转北原斜。
此地轻为别，孤蓬不恋家。
客程何地尽，离思满天涯。
明日重阳至，同谁对菊花。
叶性之有诗纪十五夜之集因用来韵
吴芾（宋代）

人生重行乐，乐事古难全。
有如天边月，多阙还少圆。
又如牛女星，会合动经年。
今夕群贤集，定知非偶然。
顾我老多病，要路懒著鞭。
年年上章疏，只丐早归田。
赖天怜此意，得遂性所便。
归来小西湖，湖水清且涟。
吾庐在其上，可濯仍可沿。
一望兴无尽，十里开红莲。
风前波渺渺，雨后竹娟娟。
到此百念灭，已是卜终焉。
但恨乏胜侣，使我心悬悬。
今得与公辈，共上泛湖船。
载月娱清夜，同醉壶中天。
虽我管弦奏，虽无罗绮筵。
看此水与月，自足中圣贤。
况复座上客，尽如珠玉联。
其间有老匠，自旧称诗仙。
饮散出佳句，为我写由拳。
纪此一时胜，付与山水传。
合当风月夕，更结一笑缘。
赠竹十韵
陆游（宋代）

放翁小筑湖西偏，虚窗曲槛无炎天。
人间乃有真富贵，遶舍十炎碧玉椽。
连林娟娟泫清露，高枝袅袅摇苍烟。
常忧俗客触新粉，屡戒园丁伤逸鞭。
凉生尊斝消午醉，声撼窗扉惊昼眠。
春残斸土得美茁，气压卿相食炎钱。
尔来作吏若堕阱，每一梦到心凄然。
还家再见却惝怳，尘土何地从臞仙？囊中幸藏餐玉法，欲屏炎事相周旋。
更当待月出东岭，坐石泠泠挥响泉。
题齐安董升松云轩
管讷（明代）

幽居长松一百个，满室白云终日飘。影连遥汉集龙气，音合清飔谐凤韶。

采苓道者每相过，结巢仙人还可招。凉阴六月不知暑，坐看甘雨倾天瓢。
忠勤楼诸老夜直予时守省作诗二章寄之
汪广洋（明代）

耿耿众星白，漫漫长夜寒。
万方犹事武，一榻岂容安。
零露沾琴席，高梧下井阑。
永怀何以托，诗罢动猗兰。
偈颂一百零一首
释慧性（宋代）

智不是道，心不是佛。
辊雪峰毬，舞道吾笏。
蒲门戍观海作
陈陶（唐代）

廓落溟涨晓，蒲门郁苍苍。登楼礼东君，旭日生扶桑。

毫厘见蓬瀛，含吐金银光。草木露未晞，蜃楼气若藏。

欲游蟠桃国，虑涉魑魅乡。徐市惑秦朝，何人在岩廊。

惜哉千童子，葬骨于眇茫。恭闻槎客言，东池接天潢。

即此聘牛女，曰祈长寿方。灵津水清浅，余亦慕修航。
赠当途朱仲敏
林逋（宋代）

甚与时流道不同，南朝台阁是家风。
高闲几格图书畔，冷澹门庭树石中。
因寄诗牌寻胜景，擬投文卷数名公。
荣登显达他年后，应笑冥冥弋者鸿。
叙伦五言二十首
刘克庄（宋代）

田蚡坐东向，贵加诸父兄。
请渠观涑水，不敢齿耆英。
再和卞仲祥
仇远（元代）

待月东扉外，一枝明烛残。
谁将丹桂子，种在碧云端。
病叶依窗湿，饥鸿集渚寒。
婵娟为雨妒，怊怅又更阑。
偈颂一百零二首
释绍昙（宋代）

万里澄江雪霁时，玉壶一色冷含辉。
淦翁认得烟村路，柳线穿鱼带月归。
丙戌五日京师作二首
王安石（宋代）

浮云离披久不合，太阳独行乾万物。
谁令昨夜雨霶沱，北风萧萧寒到骨。
次韵王尉
方岳（宋代）

雪屋谁堪语，惟愁鹤共居。
梦灵山有分，门冷客无书。
诗岂於人癖，吾元与世疏。
穷知书作崇，牵率费春锄。
柏台自述四首 其一
李之仪（宋代）

穷日愔愔已死灰，似沈眢井念昭回。一声霹雳起平地，顿觉青天万里开。
跋张功父通判直阁所惠约斋诗乙蒿
杨万里（宋代）

句里勤分似，灯前得细尝。
孤芳後山种，一瓣放翁香。
苦处霜争涩，臞来鹤校强。
不应穷活计，公子也忙忙。
河间汉君子馆砖为苗仙露作
端木国瑚（清代）

驱车有客河间道，抱得残经映衰草。礼士贤王汉古风，昔人已往今人老。

传诗博士毛公里，筑馆犹闻说君子。花砖两字堕荒郊，拾出苍苔是谁氏。

苗君苗君生此间，虫鱼事业寸心闲。古文日夜磨风雨，刍玉驹场宝一斑。

黄金台摧空幽燕，荒唐陈事都可怜。苦求东海童男药，工数西园姹女钱。

好贤谁识真儒者，后来剩有开元瓦。苍茫同首日华宫，客到斜阳多驻马。

苗君手拓细临窗，土质霜华墨沈浓。金丝鲁壁无人得，白首葩经忆此邦。
孟子·牛山
陈普（宋代）

气化流行出一元，生生之理自天根。
倘无斤斧牛羊累，触处均沾雨露恩。
送陆判官往琵琶峡
李白（唐代）

水国秋风夜，殊非远别时。
长安如梦里，何日是归期。
辛未白鹭一绝
杜范（宋代）

故园苍莽淡烟霏，白鹭翩然下小池。
岂我机心犹未尽，踌蹰四雇复惊飞。
再游云灵
王灼（宋代）

生缘堕城市，日与尘坱俱。
岂无青霞志，不得闲须臾。
李君实吾党，半岁相招呼。
今晨始能来，羞汗沾濡。
奇峰出天半，虎据东一隅。
绝顶所见异，众山巧奔趋。
危坐送落日，万象争环铺。
隐公老益壮，我亦穷而迂。
同行二三友，文采得自娱。
少待月波上，归骑当徐驱。
醉中语黄冠，此心何时刳。
奉天门观汝
刘敞（宋代）

流水回还萦雉堞，乱山苍翠拥层楼。会将绿蚁捐长日，幸有高风送麦秋。
南朝
石延年（宋代）

南明人物尽清贤，不是风流即放言。
三百年间却堪笑，绝无人可定中原
四月二十一日同妻孥泛舟登吕氏济川亭二首
吴芾（宋代）

吕公清德著吾乡，生爱兹山死便藏。
顾我来游虽恨晚，尚思杖屦共徜徉。
骑射
范纯仁（宋代）

雄儿矜绝艺，勇气厌天骄。振臂联驱马，翻身仰射雕。

回旋惊电雹，奔突出尘嚣。武备并文教，均脩是我朝。
赐游小山并金海泛舟至广寒殿诗八首 其二 鉴戒亭
严嵩（明代）

岩松总是和云种，湖石犹疑缩地来。圣主揭名存鉴戒，简编时向此中开。
青玉案
张榘（宋代）

少时贪看琼林绕。任马上、寒威峭。昨暮六花飞逗晓。拥衾慵起，鬓丝笼帽，顿觉年来老。

朱阑翠竹枝枝倒。把玉甃、棱层趁风扫。楼上一樽须放早。同云收尽，红轮初上，对面狼峰好。
奉和陈贤良
苏轼（宋代）

不学孙吴与六韬，敢将驽马并英豪。
望穷海表天还远，倾尽葵心日愈高。
身外浮名休琐琐，梦中归思已滔滔。
三山旧是神仙地，引手东来一钓鳌。
题萧可复隐士窈窕寻壑图
龚敩（明代）

绿鬓苍髯雪不侵，萧然肯与世浮沈。溪山自得烟霞趣，霄汉宁知雨露心。

涧底秋高黄独美，松根春暖茯苓深。柴桑有路无人识，竹杖芒鞋到处寻。
劝农十首
熊克（宋代）

百昌萌动戴芒芽，小廪先储种自嘉。
天暖地腴当亟播，好蠲甲穀润田家。
冬日徐检庵殿读北上过访
于慎行（明代）

契阔人间未易论，劳君越陌枉相存。尺书久绝南天雁，斗酒犹销别日魂。

欲笑子牟怀魏阙，曾随方朔隐吴门。鸾扉旧侣应垂问，窃吹青山是主恩。
逍遥咏
宋太宗（宋代）

日月无私照，人为似等闲。
忙催红叶落，静想白云间。
善念皆知有，非缘勿用攀。
目前深邃理，那是扣玄关。
武林书事九首
方回（元代）

狐狸夜号歌舞地，荆棘非复向朱门。
有人政自不可测，一斛槟榔五百裈。
六月十五日夜泛西湖，风月温丽
范成大（宋代）

暮舣金龟潭，追随今夕凉。
波纹挟月影，摇荡舞船窗。
夜久四山高，松桂黯以苍。
长烟界岩腹，浮空余剑鋩。
棹夫三弄笛，跳鱼翻素光。
我亦醉梦惊，解缨濯沧浪。
多情芙蕖风，嫋嫋吹鬓霜。
会心有奇赏，天涯此何方？
清润不立尘，空明满生香。
过清难久留，俛俯堕渺茫。
依韵和贡父见寄
韩维（宋代）

早接英豪论，常多伯仲贤。
风尘一会合，岁月几徂迁。
禀性成樗散，干时类凿圆。
论心谁合者，握手子欢然。
经训开前古，谈辞屈老先。
春游同烂漫，醉乐屡回旋。
乐事嗟难久，离襟怅独偏。
驱车清汝曲，佐幕紫嵩前。
官兴惟高咏，人生得晏眠。
丹铅涂旧史，杖屦接幽禅。
叹息春期失，淹留夕梦牵。
非因传丽唱，何以尉劳悁。
和张士曹应之晚景
梅尧臣（宋代）

远空云解驳，南陌雨初收。
独鸟去烟外，斜阳明树头。
凉飚虚枕席，涨涝起汀洲。
会有从军役，将离更暮愁。
秋日病起有述
王世懋（明代）

江城萧瑟思堪哀，斜日高楼暝色催。
短发经秋如落叶，壮心离梦似寒灰。
百年自傍愁边枕，万事从倾病后杯。
和喜蓬蒿余小径，月明时唤酒人来。
早春杂咏 其二
严泓曾（清代）

岂缘耽静得丹丘，自爱城隅竹石幽。山起晓岚衔粉堞，花迎朝石见红楼。

蓝田春满生烟暖，珠树风微结实稠。不向帘前听玉笛，梦醒何处看罗浮。
阅浯溪集用山谷韵
赵戣（宋代）

花间小阁临清溪，绿窗坐阅三吾碑。恍如登高俯绝壑，倚杖松阴挽兔丝。

幽寻胜赏客思奇，一声欸乃谁家儿。浯溪映带湘东西，碧山曾看漫郎栖。

银钩玉箸苔藓古，神剜天画非人为。忆昔储皇披舆图，白衣山人称帝师。

汾营老将智勇俱，阴霾四塞天戈挥。至今老石励庸懦，野水亦解扶颠危。

后来吊古者为谁，涪翁清响车攻诗。当时寡和孤白雪，我故欲尾春风辞。

恨不插羽西南飞，山前更著小艇随。夜阑忽梦访遗址，月色惨淡猿声悲。
十山歌呈太守胡平一 其一
杨万里（宋代）

豺虎深交雁鹜行，到官管取汝无妨。只将剽劫为喧闹，喝放归来尽陆梁。
安国寺
李洪（宋代）

塔上犀牛谁捉得，人中龙种偶相逢。
寂寥千载传心印，雁塔光明閟旧踪。
送袁处士
刘长卿（唐代）

闲田北川下，静者去躬耕。万里空江菼，孤舟过郢城。

种荷依野水，移柳待山莺。出处安能问，浮云岂有情。
访端叔提干
葛天民（宋代）

月趁潮头上，山随柁尾行。
大江中夜满，双橹半空鸣。
雁冷来无几，鸥清睡不成。
平生师友地，此夕最关情。
三月雨霁游寿圣寺
慕容彦逢（宋代）

新霁泽国净，禽声落云天。精庐巧营构，重扉锁春妍。

檐楹曳晴丝，池沼鸣细泉。卉木互凌没，铅华刷澄鲜。

桧枞屹如削，榴樱开欲然。零蕊莓苔鲜，幽香杂兰荃。

俛仰欣所遇，尘埃坐自捐。云何写轩旷，松风鸣素弦。
雨中赠尹少稷
王洋（宋代）

滞雨昏风涨野田，旅亭犹幸窃高眠。
闭门不为辞宾客，开卷端如揖圣贤。
梦里壮周花里蝶，醉中徐邈酒中仟。
老来此与非吾事，静识东君意自传。
答黄寺丞九月二十一日出郊
刘敞（宋代）

闭关予非用，适野子能谋。勿言雅俗异，卒岁共优游。

清诗状景物，秀气豁霜秋。篇终寄一笑，因以缓心忧。
玄霜台为吕希颜赋
杨维桢（元代）

仙家楼若有玄霜，无奈今宵月色凉。露下金茎仙掌白，光生玉兔雪眉苍。

道人醉写榴皮字，仙客饥分宝屑粮。爱我西阑吹铁笛，碧云千里雁飞长。
菩萨蛮（和舒信道水心寺会次韵）
韦骧（宋代）

琼杯且尽清歌送。人生离合真如梦。瞬息又春归。回头光景非。

香喷金兽暖。欢意愁更短。白发不须量。从教千丈长。
山中感兴三首
文天祥（宋代）

山中有流水，霜降石自出。
骤雨东南来，消长不终日。
故人书问至，为言北风急。
山深人不知，塞马谁得失。
挑灯看古史，感泪纵横发。
幸生圣明时，渔樵以自适。
送葛都官南归
林之奇（宋代）

不羡新为赤县尹，惟羡暂向江南归。
江南羃羃梅雨时，风帆差差并鸟飞。
罾竿夹岸长若桅，水笼畜鱼鲜且肥。
家在千山古溪上，先应鼓鹊噪门扉。
天心阁山矾将谢默园夜过留饮花下
陈宝琛（清代）

尚有移灯刮目人，过时那便委芳尘？维摩老矣空诸相，尽自销魂十九春。
寒山拾得赞
释普宁（宋代）

指东画西，眼笑眉垂。
心似秋月，发如乱丝。
吟句不成句，题诗不发诗。
丰干轻饶舌，败缺一时知。
善哉苦哉，敢称七佛之师。
次韵王景文赠行四绝 其二
王十朋（宋代）

天涯行客正悲秋，况向鹘孙愁处愁。歌听竹枝刘刺史，诗怀庆朔范饶州。
和子瞻双石
秦观（宋代）

天鑱海滨石，郁若龟毛绿。
信为小仇池，气象宛然足。
连岩下空洞，鼎张彭亨腹。
双峰照清涟，春眉镜中蹙。
疑经女娲链，或入金华牧。
炉熏充云气，研滴当川渎。
尤物足移人，不必珠与玉。
道旁初无异，汉将疑虎伏。
支机亦何据，但出君平卜。
奇礓入华林，倾都自追逐。
我愿作陈那，令吼震山谷。
一拳既在梦，二驹空所欲。
大士舍宝陀，仙人遗句曲。
惟诗落人间，如传置邮速。
赐丁谓 其二
赵恒（宋代）

践历功皆著，咨询务必成。懿才符曩彦，佳器贯时英。

俾展经纶符，旋升辅弼荣。嘉亨忻盛遇，尽瘁罄纯诚。

均逸明恩洽，畴劳茂典行。白麻三殿晓，红旆九衢平。

虽辍凝严任，尤增倚注情。拥旄辞帝阙，顿辔望都城。

风景高秋月，烟波几舍程。想卿怀感意，常是梦神京。
奉怀养源士特似表
李处权（宋代）

一坐关山百念灰，德邻诗社许徘徊。
静看林鸟衔花去，寒觉溪风送雨来。
小阮有怀应种竹，步兵无事且传杯。
东床坦腹真佳婿，俗客多惭数月陪。
送张淑归觐叔父
李端（唐代）

日惨长亭暮，天高大泽闲。风中闻草木，雪里见江山。

马向塞云去，人随古道还。阮家今夜乐，应在竹林间。
咏夜
韦应物（唐代）

明从何处去，暗从何处来。但觉年年老，半是此中催。
读书三首寄景望 其一 春秋
薛季宣（宋代）

非复东都会，书王春又春。退风飞宋鹢，远狩获西麟。

孔志知安在，豳诗难重陈。焚香掩卷坐，歌咏忽臣邻。
秋日独酌怀荣子邕
张耒（宋代）

新秋一杯酒，风雨早凉天。
眷言西邻友，咫尺莫能前。
岂无病羸马，泥滑不胜鞭。
端居何为者，落寞掩书眠。
高柳飒已疏，碧草留余鲜。
衰怀感徂节，客舍悲流年。
孤吟谁与和，独酌还醒然。
新晴野路干，期子南山边。
岱西山人歌寿何吏部敬庵
于慎行（明代）

君不见岱宗之山海上起，云霞沃宕三千里。七十二峰峰插天，西支半落清河水。

山川回合势连绵，灵气应钟不世贤。大名谁者齐北斗，岱西山人行地仙。

山人旧隐双龙阙，左省含香陪上列。共道诗名水部传，更闻启事山公绝。

一时流品入陶甄，简要清通世所珍。三十朱轮行宝陌，衣香风动洛阳尘。

素心忽忆栖岩谷，解组归来双鬓绿。玉树多从院宇生，兰房近傍烟云筑。

山人修翛六十馀，赪颜绰约玉不如。载酒时游广里月，垂竿閒钓锦川鱼。

石闾有伴餐瑶草，玉几金床春色晓。人问已自有蓬瀛，何人更说蓬瀛好。

为翁亢节歌欲长，琼卮起寿春茫茫。泰山若砺海水竭，大年不凋齐日月。
冬暖
陆游（宋代）

今年岁暮无风雪，尘土肺肝生客热。
经旬止酒卧空斋，吴蟹秦酥不容设。
日忧疾疫被齐民，更畏螟蝗残宿麦。
浓霜薄霰不可得，太息何时见三白！
老夫壮气横九州，坐想提兵西海头。
万骑吹笳行雪野，玉花乱点黑貂裘。
游山五题·题憩贤亭
余靖（宋代）

虚亭迟嘉客，登临日相继。
松篁夏吹寒，烟霞暮江霁。
高兴山光远，急影波声细。
区区荣利途，扁舟暂时憩。
念奴娇 其二
汪莘（宋代）

万古灰飞，算何用、黄金满屋。吾老矣，几番重九，几杯醽醁。

此日老临多恨别，明年强健何由卜。且唤教、儿女逐人来，寻黄菊。

苹已白，枫犹绿。鲈已晚，橙初熟。叹人间何事，稍如吾欲。

五柳爱寻王母使，三闾好作湘妃曲。向飘风、冻雨返柴扉，骑黄犊。
爱山堂 其四
蒋之奇（宋代）

我爱通羊好，青山便是城。白云深处宿，一椀玉泉声。
点绛唇（周园分题得湖上闻乐）

舒亶（宋代）

紫雾香浓，翠华风转花随辇。洞天云暖。一片笙歌远。

水展龙舟，忆侍瑶池宴。闲庭院。梦回春半。雪鬓无人见。
途中作
杜牧（唐代）

绿树南阳道，千峰势远随。碧溪风澹态，芳树雨馀姿。

野渡云初暖，征人袖半垂。残花不足醉，行乐是何时。
昭君台
范成大（宋代）

天生尤物元无种，万里巴村出青冢。
高台望思台已荒，东风溪涨流水香。
婵娟钟美空万古，翻使乡山多丑女。
灸眉作瘢亦不须，人人有瘿如瓠壶。
千秋岁（郑帅清卿生日）
王之道（宋代）

熙熙台上。秋色增清壮。和气溢，祥烟扬。淮山供杂俎，湖水浮新酿。人共仰，貔貅坐拥诗书将。

箫鼓声嘹亮。珠翠环相向。回妙舞，迟妍唱。竞斟长命斝，同试沧溟量。锋车往，东归遂继华原相。
晚日溪上望北原作柬管平田
张治道（明代）

天晴木叶下，溪上不知还。
日晚收寒雨，云轻出断山。
野情双鸟外，秋水乱鸥间。
回首高原暮，何时共一攀。
满江红（丁亥示庞祐甫）
韩元吉（宋代）

梅欲开时，君欲去、花谁同折。应怅望、江津千树，晚烟明雪。花似故人相见好，人如塞雁多离别。待留君、重看水边花，花边月。

台城路，山如阙。追往事，伤时节。但春风春雨，古人愁绝。多少扬州诗兴在，直须清梦翻胡蝶。问他年、谁记饮中仙，花应说。
咏猿
宋自适（宋代）

生长楩柟紫翠间，攀翻接手饮潺湲。
卧惊落叶霜华重，叫彻山空月影闲。
蹭蹬失身拘竹栅，飘萧飞梦绕松关。
平生捷巧何由逞，缩臂无言看远山。
满江红
汤恢（宋代）

小院无人，正梅粉、一阶狼藉。疏雨过，溶溶天气，早如寒食。啼鸟惊回芳草梦，峭风吹浅桃花色。漫玉炉、沈水熨春衫，花痕碧。

绿縠水，红香陌。紫桂，黄金勒。怅前欢如梦，后游何日。酒醒香消人自瘦，天空海阔春无极。又一林、新月照黄昏，梨花白。
魏焦孝然目其草庐曰蜗牛庐愚以行帐为行窝寻亦号为蜗牛舍云 其一
耶律铸（宋代）

宴处行窝缩似蜗，推移蜗角叩南华。调停蛮触将蝴蝶，尽与华胥做一家。
送徐彦思三首 其一
周紫芝（宋代）

好事何人说醉翁，贤良名在著书中。只今文采犹如此，当日渊源岂易穷。

遗恨可堪惊别雨，新诗不复咏流风。惭公千里相求意，枫落吴江恐未工。
沁园春 舟次英德，游观音岩
顾贞观（清代）

削翠横江，壁立千寻，何年鉴空。看霓旌倒挂，金芝涌幢，水帘斜拂，玉笋成丛。

小构香台，下临无地，一瓣莲花世界中。回头处，讶天根月窟，怎著人工。

相连韶石玲珑。应断续潮音洞口风。有环留宝座，飞来猿峡，绡呈金缕，捧出鲛宫。

碧落云华，曹溪咫尺，此岸原将彼岸通。惊人句，向悬崖点笔，题遍游踪。
过喷玉泉
赵嘏（唐代）

平生半为山淹留，马上欲去还回头。

两京尘路一双鬓，不见玉泉千万秋。
西禅寺
喻良能（宋代）

脩廊千柱压城阴，山并庐山胜二林。六月檐楹无暑气，四时山水有清音。

鸟飞不尽上方远，鲸吼希闻别院深。更欲题诗发佳境，泮林讲说总关心。
赠阮将军本常一首
黄省曾（明代）

忆昔攀逢龙凤会，带砺河山誓金匮。放马长洲垌草碧，洗兵震泽湖云翠。

几临清濑弄鹍弦，每傍花林引鸾吹。莫讶将军有啸歌，春空海上无烟燧。
次韵吴推官寒食 其一
韩淲（宋代）

今年风雨暗寒食，一夜垂垂直到明。原上子推将隐矣，从来此路少人行。
绍兴以后蜡祭四十二首 北方百神迎神用《简安》。
郊庙朝会歌辞（宋代）

荡荡阃决，气清泬寥。彷佛象舆，丽于穹霄。蹇其来下，肃然风票。

神乎安留，于焉消摇。
留别王侍御维
孟浩然（唐代）

寂寂竟何待，朝朝空自归。
欲寻芳草去，惜与故人违。
当路谁相假，知音世所稀。
只应守寂寞，还掩故园扉。(寂 一作：索)
题高皇过沛图
方岳（宋代）

芒砀真人赤龙子，一剑入关秦鹿死。
黥王菹醢过故乡，仍冠竹皮相尔汝。
故人父老喜欲狂，至尊含笑袍花光。
酒酣击筑自起舞，歌舞悲庄云飞扬。
此意今人弃如土，岂但当时沐猴楚。
君不见相如草檄西入秦，蜀山憔悴生烟尘。
吟天
史弥宁（宋代）

流水孤村三两家，夕阳背载寒鸦。
扶筇笑入梅花去，个样吟天嘉不嘉。
题曾青藜尊人传后
丁澎（清代）

莫为信陵士，宁作韩陵石。子升碑记存荒烟，杯酒碑浇公子宅。

碑见曾公古侠者，十岁能文兼跃马。赋就欲夺云梦田，剑击长凌武安瓦。

灌夫弟畜朱家奴，乾坤何处客腐儒？竖子成名何足齿，天下英雄君与孤。

干戈鼎沸若飞电，江南黄犊如席卷。慷慨谈兵尊俎前，草檄特膺公府荐。

片纸能胜十万师，一身耻为三语掾。登床自许捉刀人，帐中莫使孙郎见。

此时楼船横楚州，朝议下敢申同仇。指挥泣下袁开府，信誓直折宁南侯。

功成碑赏蹈沧海，鲁连遗风至今在。岁月俱因戎马驰，壮心碑与沧桑改。

徐庶还家为老亲，江湖把钓足闲身。少微星边忧处士，秋风原上动旁人。

有子青藜与我厚，是父声名满人口。饮泣再拜前致辞，乃公佳传烦下走。

猗嗟韩陵信陵掩秋雾，乌雀啾啾白杨渡。千古之名何有哉，贞珉长傍松楸树。

予为此歌君莫悲，聊作阡铭表其墓。
题褒亲崇寿寺
吴钢（宋代）

坳径石𪙁牙，梅枝碍竹斜。旧封妃子墓，残照觉王家。

亭砌旋风叶，岩流出洞花。饱参尘世味，得似野僧茶。
招希元对奕
宋庠（宋代）

咒木成卢非我事，赌牛探炙亦何缘。
乘闲欲数纹楸路，借问何如葛稚川。
游石佛寺
戴镐（清代）

共说龙兴寺，何来石佛奇？灵光从古井，澍雨得良医。

草长袍争妒，门开雀见疑。百年崇信士，孰肯坐题诗。
赠赵古滩
朱晞颜（宋代）

南山有孤凤，振翼鸣朝阳。奇毛烂五色，焕若春云翔。

朝茹玄圃芝，暮饮瑶池浆。丰仪太平世，金石何铿锵。

嗟哉林间雉，下溷蓬藋场。清泉一自照，顾影怜文章。

羽毛非不佳，所贵非祯祥。何能逐孔鸾，共际圣廷光。
题陈邦济小景
程敏政（明代）

鸟外连峰认蜀乡，鸥边新水似清湘。山行尚絜图书谱，野坐浑胜吏隐堂。

随地尘埃惭马癖，及时红紫笑蜂狂。燕酤不说郫筒饮，何日相期为洗觞。
罗饭牛募驴图
李兆洛（清代）

得马塞翁顾亡兔，饭牛居士今募驴。蹇驴区区几许直，一瓢乃用千夫舆。

前邪后许十数辈，数钱量米争纷拿。大仙老驴真可笑，一毛不拔旁揶揄。

我呼红线剪囊纸，倒骑跛足云中趋。销除博士卖驴券，回作渊明乞食图。
子直见和前韵因复之 其一
彭汝砺（宋代）

平时祇畏才无敌，今日方知器有馀。一第已多新宦况，潜思犹入旧田庐。

凤凰固合栖阿阁，骐骥谁令驾鼓车。千里青云今至矣，愿倾深画尽传予。
初八日将赴申遇雨中止呈痴山先生
曹家达（清代）

东风吹急雨，留我到重阳。花与人争懒，秋深菊未黄。

山连云树暗，江迤海天长。无限怀人意，登高托混茫。
代敬诒弟哀杨文敬公士骧 其三
曾广钧（清代）

密语分明几日馀，电音突兀到江湖。尽流蜀雪堪添泪，忍展燕云未报书。

南国襟期伤郢匠，北门锁钥失黔夫。桥陵弓剑随龙驭，一体君臣怆霸图。
得大慧顶相有亲笔赞
林希逸（宋代）

见师画像如师活，聚散如何呼又喝。似与不似吾不知，却是梦中青直裰。
纵笔二首
刘克庄（宋代）

发似秋霜身槁枝，相逢惊怪此翁谁。
能啖范丈齑盐日，曾识荆公疥癣时。
不待姓名尊德齿，要知戒腊□须眉。
融修汉士中翘楚，商略总堪大小儿。
秋怀三十六首
邵雍（宋代）

秋色日渐深，老心日益懒。
倦即下堦行，闲来弄书卷。
广陌多风尘，见说难开眼。
侯门已是深，帝阍又复远。
升堂颂古五十二首 其七
释怀深（宋代）

才见仲冬初，不觉又月半。光景急如梭，人情忙似钻。

白发鬓边急，朱颜暗里换。名利竞头争，好事无人看。

腊月三十日，饶你是铁汉。觉花有种无人种，心火无烟逐日烧。
舟次汉浦
盛彧（元代）

汉浦扬帆秋水高，青山小朵出林梢。
浪开日闪江豚背，草乱风翻水鹤巢。
破产曾无匡国计，辞家徒有故人袍。
长年三老歌相答，一夜霜华入鬓毛。
留题开元寺仙上人平云阁
梅尧臣（宋代）

北市面山色，平目观白云。
渔舟溪上歌，游客栏边闻。
俯檐翠柏瘦，蔓篱秋实蕡。
偶来心意静，尘虑如扫坌。
【正宫】甘草子
薛昂夫（元代）

金凤发，飒飒秋香，冷落在阑干下。万柳稀，重阳暇，看红叶赏黄花。促织儿啾啾添潇洒，陶渊明欢乐煞。耐冷迎霜鼎内插，看雁落平沙。
赋得五月鸣蜩
弘历（清代）

炎律当中夏，蜩声出上阑。恰才传柳外，展转度墙端。

可识琴精蔡，何须弹避韩。喝秋时应速，饮露意先寒。

隔叶鸣犹弱，托枝翼尚单。要知形亦幻，漫遣力全殚。

别院莺花老，江南樱笋残。惟馀劭农意，幽律静中观。
七月游圭峰呈白沙陈先生 其一
区越（明代）

秋风匹马向山巅，万仞跻攀欲到天。紫水望通琼管外，白云招近玉台边。

闲随老鹤寻丹壑，懒向残僧问白莲。坏壁不堪留杰作，奚童归背满新篇。
题刘芑川孝廉 其三
姚莹（清代）

身世艰难百感多，刘琨何事击壶歌。故人西在阳关外，白发秋风夜渡河。
寺中柿树一蒂四颗咏应制
广宣（唐代）

珍木生奇亩，低枝拂梵宫。因开四界分，本自百花中。

当夏阴涵绿，临秋色变红。君看药草喻，何减太阳功。
玉井云根
李岩（唐代）

云根一窦发清澜，绀宇何须结绮栏。夜霄定知奎斗澈，浪翻应有蛰龙蟠。

支机水沸银河涌，海眼秋清宝鉴寒。自是源泉开淑气，还看雪液更漫漫。
谢邢少连送葡萄豆蔻栽
张栻（宋代）

留取园中数亩赊，拟栽灵药谢纷华。
儿童今日知翁喜，移得君家豆蔻花。
洞心情境定心篇
晃逈（宋代）

物来诱之而不随，物来触之而不动。
不随不动自由心，何须结社询千众。
万事悠悠过即空，追思岂异春宵梦。
戏答荆州王充道烹茶四首 其三
黄庭坚（宋代）

香从灵坚垄上发，味自白石源中生。为公唤觉荆州梦，可待南柯一梦成。
再赋渔舍
姜特立（宋代）

皆言渔者乐，不知渔者忧。
方其未得鱼，蓑雨立寒流。
正可入图画，屋壁供王侯。
吕尚与子陵，工钓汉与周。
初不事钩饵，终日心优游。
我今筑斯舍，发兴在沧洲。
范子既伯越，去泛湖海舟。
季鹰思吴中，不为鲈鱼秋。
所以数君子，声名天壤侔。
我非真渔人，一酒万事休。
考校同文馆戏赠子方兼呈文潜
晁补之（宋代）

二十年来曹子方，新诗曾见未能忘。多才善戏称物芳，吴娃席上呼作郎。

瞥然何许岁月长，只今未老毛发苍。自言逢掖非昔狂，传经华阴夫子堂。

何曾骑马身挟枪，诏随上将西击羌。董蒲跗注谓我臧，夜行马顿饥无粮。

鼓鼙惊谷骑卷冈，吏呼为微醉在床。前锋奄至灵武傍，中坚反后无敢骧。

城开三日牧蔽隍，百驰载笴千橐装。旌旗立垒乌鸟扬，还军不省一矢亡。

坐师无获劳不偿，铙歌入奏虚锦囊。秋风鲈鱼思故乡，锐头宜董鹳鹅行。

得官犹领万骕骦，王城对巷如参商。那知连月居兹房，称多量少非我王。

群公古镜悬秋光，闭门饭饱庭叶黄。秋盘登兔官酎香，吴音讹变杂秦凉。

令壶老柏笑覆觞，淹留平日梦欲翔。得君可乐殊未央，人生倾盖何所望。

结交松柏要冰霜，中天号出玉玺章。青骢御史腾康庄，归期屈指未可忙。

闻君况有梦虺祥，生女不恶嫁邻墙。扫轩留客具酒浆，与君更约城南张。
与客游北山偶过普福寺寻葛洪丹井
李奎（宋代）

古寺随缘到，云霞晚自闲。
僧房开竹里，仙路入花间。
斜日明秋水，薄烟凝暮山。
偶探勾漏迹，惆怅欲忘还。
七爱诗赠程乡令赵君 齐山阴令傅琰
蒲寿宬（宋代）

吾爱传季圭，为事求端倪。群愚亦智诈，不辨袪厥迷。

感深卖针媪，腼以食豆鸡。一县称神明，鼠辈榛其蹊。
以山房桂树移植梁公实拙清楼兼寄此作
欧大任（明代）

扶疏双桂植山幽，移向君家十二楼。此日骚人暂延伫，他年词二重淹留。

花含合浦千峰露，林侣贲禺八树秋。早晚飘香满岩户，为开尊酒待同游。
读金桧门总宪观剧绝句 其三
刘富槐（清代）

重来已度昆明劫，秦声幽咽闻鷤鴂。流涕谁为万宝常，商弦促数宫弦跲。
政黄牛赞
释智遇（宋代）

犊角铜瓶挂晓烟，溪山多是往来篇。
不知底事吟情险，吹浇秋风白鸟边。
中岩十八咏·止庵
晁公溯（宋代）

智者有所说，后生谁究明。
韦编具此眼，时止复时行。
颜
丘葵（宋代）

千林共摇落，老树独蜿蜒。玉立无人处，黄昏欲雪天。

临风情脉脉，倚竹静娟娟。身世寒香里，相看意已仙。
送邓善这翰林应奉并呈交代汪亲家
方回（元代）

海内师儒四十强，皋比一撤即鵷行。
声名久动黄金阙，相貌宜登白玉堂。
真学士当专翰墨，寡言人定镇岩廊。
交承正是吾姻娅，为谢鱼龙老子汪。
幽情野趣二首 其一
叶颙（元代）

啸断碧云巅，吟归青嶂边。送蟾游海岳，唤鹤舞林泉。

独钓西江水，躬耕北屿烟。踏穿三径屐，撑破五湖船。
偈颂一百六十首 其一一五
释宗杲（宋代）

细不通风，大通车马。突出当阳，孰辨真假。虚空有把柄，无手人能把。

跛驴蹋倒摘茶轮，草庵卸下琉璃瓦。
无题
吕本中（宋代）

衾稠尚冷知春早，意绪无聊觉病深。夜半故诗缘底事，向来馀习正关心。
题溧阳两王先生归荣图 其三
杨士奇（明代）

康乐才名我素交，惠连文苑旧同袍。眼看逸翮联翩去，不尽中情怅望劳。
书西溪僧壁 其二
孙应时（宋代）

碧天如水水明霞，雁字横风一一斜。袖手行吟不知晚，满川霜月浸芦花。
宿隐微山房
华幼武（元代）

二月兰舟泊上宫，春云不雨玉坛空。
苔生白石斑斑绿，鱼养丹池个个红。
对酒烛分花底夜，出帘香散竹间风。
高寒未觉仙台远，只比相逢似梦中。
沈朝议 其二
蔡戡（宋代）

仕至二千石，年馀七十秋。长生应有诀，勇退复何求。

耆旧凋零尽，功名取次休。莫陪蒿里饯，东望陇云愁。
草木虫鱼咏二首 其二
许安仁（宋代）

蓬在麻中应自直，茑生松下亦能高。不关若辈工攀附，物理由来系所遭。
重阳乏酒
许棐（宋代）

黄花冷笑竹篱边，笑我床头乏酒钱。带雨折来无用处，碎挼金屑和茶煎。
少年行
李百药（唐代）

少年飞翠盖，上路勒金镳。
始酌文君酒，新吹弄玉箫。
少年不欢文，何以尽芳朝。
千金笑里面，一搦掌中腰。
挂缨岂惮宿，落珥不胜娇。
寄语少年子，无辞归路遥。
惜别赠子中昆仲二首 其二
张耒（宋代）

我年十八从先生，今也相逢得三子。坐思前事且十年，嗟我不才老将俟。

子中兄弟气清拔，粲若瑶环与琼珥。逸足骏马不受羁，凌跞奔驰动千里。

先生声名二十载，乃得姻娅皆文士。我今贺子得所遭，非我先生谁办此。

定交自恨相知晚，漫浪一官非我志。论文终日坐忘归，欲别出门还顿辔。

我如辕驹幸刍豆，岂不自厌安敢避。人生谋食亦可悲，世上舍閒皆失计。

西来有人话吾邑，颇说山川慰人意。寄诗莫惮凭驿传，对酒惜哉无子醉。

到官便扫琴书室，有客过我行当至。疏泉养笋待子吟，更采山刍秣君骥。
楚泽
欧阳修（宋代）

宿莽湘累怨，幽兰楚俗谣。
紫屏空自老，翠被岂能招。
欲就苍梧诉，愁迷澧浦遥。
哀猿羌昼晦，悲鴃众芳凋。
红壁丹砂板，琼钩翡翠翘。
如何搴香灶，江上独无憀。
罢官后稍谢宾客十绝 其二
李之仪（宋代）

独展离骚吊逐臣，尚存残角报重闉。时节自新人易老，未应閒处似他人。
忆至巩县河宿待家累追怀
李绅（唐代）

巩树翻红秋日斜，水分伊洛照馀霞。弓开后骑低初月，

鹗驻前旌拂暮鸦。闺信坐迟青玉案，弄儿闲望白羊车。

今来忆事凉风晚，烟浦空悲黄菊花。
六月二十九夜
方回（元代）

小阁微凉上，閒人半醉中。
双明萤度水，一向柳拖风。
委曲聊随俗，艰难敢讳穷。
香山吾不逮，犹胜杜陵翁。
呈李野斋学士
陈孚（元代）

青莲居士长庚星，手抉河汉翻沧溟。天子呼来红潮涌，冰唾溅几玻瓈声。

仙人上天不可见，耳孙更侍金銮殿。欲补十二龙火衣，袖中别有五色线。

上帝册府红玉田，宫鬟对捧芙蕖烟。彩毫草就鸡竿诏，矞云赤绕寥阳天。

江南客子年三十，布袍鸦黑秋霜湿。欲买侠骨无千金，雄龙一夜铜花泣。

今朝出门忽胆惊，后五百载逢长庚。安得刚风九万里，从公横骑太乙鲸。
过石磨岭岭皆创为田直至其顶
杨万里（宋代）

翠带千镮束翠峦，青梯万级搭青天。长淮见说田生棘，此地都将岭作田。
勾龙元应以诗送王子友从诊断绵竹之招语多见
李流谦（宋代）

取友须四方，不去谁汝系。
君惭栈豆恋，自了非骏骨。
王郎惠然来，车从暖寒寂。
鸾鹄照清泚，余子可厮役。
手把一纸书，髯兄我重客。
白虹贯襟袖，新诗玉剖石。
女须翁绝怜，茂苑兰所宅。
殷勤记君意，倚赖耕寸笔。
一朝存没异，怅恨头欲白。
慰眼君自足，有儿况英物。
盘谷宗斯文，向来指正脉。
遗藁敬相授，补亡缀离析。
此翁不可见，此婿未易得。
怀卫道中寄京师诸友三首 其三
吕本中（宋代）

人谁不小康，李赵常窘束。穷阎爨温火，老未饱饘粥。

它长未遽数，此事已绝俗。为人死不厌，自奉一米足。
愧鱼亭
孔武仲（宋代）

昔闻鱼可羡，今见鱼可愧。
邂逅临池处，潇洒出尘意。
秋风八月起江湖，水染绀碧霞绮疏。
悠然掉尾波间去，须信人生不及鱼。
登岳麓赫曦台联句
朱熹（宋代）

泛舟长沙渚，振策湘山岑。烟云眇变化，宇宙穷高深。

怀古壮士志，忧时君子心。寄言尘中客，莽苍谁能寻。
题落霞孤骛图
唐寅（明代）

画栋珠帘烟水中，落霞孤骛渺无踪。
千年想见王南海，曾借龙王一阵风。
铁笛亭
李吕（宋代）

孤吹人已远，横笛处犹在。
清史欣有托，奔云放天籁。
福昌杂咏五首
张耒（宋代）

张翰飘然欲鲙鲈，周南久客意何如。
风悲故国荆榛地，日落空城雉兔墟。
明月捣衣闻洛杵，故人凭雁寄南书。
旅歌辛苦空弹铗，谁念朝盘未食鱼。
避地桂杨山门招友人晚饮
吴可（宋代）

荒城住行李，故人亦淹留。稍迁墟丘间，爱此石泉幽。

长夏晴复墟，风气如清秋。开樽茅茨下，焉能消百忧。

客怀滞荆楚，念之成白头。今宵理归梦，一棹随风流。
建兰
朱载震（清代）

丛兰生幽谷，莓莓遍林薄。不纫亦何伤，已胜当门托。

辇至逾关山，滋培珍几阁。掉头忘闽海，倾心向京洛。

轻飔昼回芳，清泉晚宜瀹。玉轸一再弹，天际如可作。
徽州织溪县六月二十五日迎汪王於县厅祈雨未
虞俦（宋代）

何须祷旱必桑林，试扣丛祠丐一临。
再拜炉烟方裛裛，四周云气已骎骎。
田龟向去亡凶兆，垤鹳新来有好音。
多谢神灵怜老令，肯倾膏泽慰民心。
水晶帘 绿牡丹
熊琏（清代）

碧玉无消息。讶相逢、天然倾国。对试新茶，是翠羽衔来，欧家春色。

漫买胭脂传富贵，淡抹处、蠃儿染出。认花光叶影迷离，蜂藏蝶觅。

湖山晓清寂。爱垂杨掩映，露华同浥。隔疏棂谁见，窗纱自碧。

金谷前身应记取，压多少、红妆旧识。逗相思、无语风前，兰心脉脉。
沁园春（乙卯初度和程都大韵）
李曾伯（宋代）

雪山有缘，白首重来，信不偶然。怅怆凄未洗，平戎何策，英灵不绝，赖蜀多贤。耆旧二三，甲兵百万，力障狂澜回巨川。秋声静，共巍楼把酒，自足筹边。

何人为我笺天。焉用此客星留井躔。正柴桑栗里，稻肥蟹健，松江笠泽，莼美鲈鲜。百计求闲，一归未得，便得归闲能几年。持公赋，待后堂新唱，夸语彭宣。
番俗 其一
张湄（清代）

包练衣衫最丽都，换年风景野花敷。金藤耀首新妆裹，答答偏宜宾也珠。
云门独坐
陆游（宋代）

山北山南处处行，回头六十七清明。
如今老去摧颓甚，独坐焚香听水声。
送嘉州监押曹供奉
梅尧臣（宋代）

旧友尹师鲁，尝作送子文。
文存人已殁，行复我何云。
平寺为郡尉，遐方宜抚军。
定过杨雄宅，野鹤自成群。
寄璨老西轩
邓肃（宋代）

水沉一炷袅晴窗，默坐无心可得降。
浥露菖蒲能寸寸，语晴新燕自双双。
只今得兔不钻纸，那用浮杯更度江。
前世远公只师是，好从元亮供千缸。
北岳
韩琦（宋代）

四海尊方岳，常推朔镇雄。阳为中夏胜，阴与北胡穷。

孕秀贤豪中，宣灵造化通。斗乘天位正，乾发帝基隆。

盛畜严凝气，横障广莫风。举头瞻峻极，危坐压崆峒。

殖物资坤德，栖真固坎宫。星躔函毕昴，祀典轶王公。

俗仰良材富，年随喜泽丰。左肱挥渤澥，右股跨獯戎。

地险祠庭革，时平戍垒空。岚光朝扑黛，宝色夜舒虹。

有药皆奇种，无花不异丛。层巅健雕鹗，怪穴老罴熊。

肆觐仪虽阔，斯民望未充。何时清大漠，封牒纪宸功。
刘后溪和雁湖即事诗十绝见示次韵 其三
洪咨夔（宋代）

巴山深处一江流，好着藏书百尺楼。椳𨵚栌栌浑易得，杏梁桂柱若为求。
送范二丈入蓝田书院二首
裘万顷（宋代）

今代崔斯立，才高不负丞。
君方为重客，人谓得良朋。
敏捷朝千字，辛勤夜一灯。
明年冠秋试，万里看飞腾。
元符亲享明堂十一首
佚名（隋代）

莫尊乎天，莫亲乎父。
既享既侑，诚申礼举。
戛击堂上，八音始具。
天子亿龄，饮神之作。
雨中花慢
佚名（宋代）

宴阙倚栏郊外，乍别芳姿，醉登长陌。渐觉联绵离绪，淡薄秋色。

宝马频嘶，寒蝉晚、正伤行客。念少年踪迹。风流声价，泪珠偷滴。

从前与、酒朋花侣，镇赏画楼瑶席。今夜里、清风明月，水村山驿。

往事悠悠似梦，新愁苒苒如织。断肠望极。重逢何处，暮云凝碧。
恩赐魏文贞公诸孙旧第以导直臣
裴大章（唐代）

邢茅虽旧锡，邸第是初荣。迹往伤遗事，恩深感直声。

云孙方庆伤，池馆忽春生。古甃开泉井，新禽绕画楹。

自然垂带砺，况复激忠贞。必使千年后，长书竹帛名。
仙佛之孝十首·吴真君
林同（宋代）

何事不驱蚊，癯然床下身。
伤肤非所惧去伤亲。
春风欲半李花尽白聊取一枝为桃增艳二首 其一
郭之奇（明代）

李花白尽避桃嗔，春使妖红禁学颦。雨后寒轻香自软，日中烟细粉初匀。

凄清影弄霜华旧，潋滟枝迎天气新。寄语娇棠休更揉，当年素面果何人。
哭吕与叔四首 其三
周行己（宋代）

朝闻夕死事难明，不尽心源漫久生。手足启云犹是过，默然安得议亏成。
蝶恋花·出塞
纳兰性德（清代）

今古河山无定据。画角声中，牧马频来去。满目荒凉谁可语？西风吹老丹枫树。
从前幽怨应无数。铁马金戈，青冢黄昏路。一往情深深几许？深山夕照深秋雨。
荔子
韦骧（宋代）

闽地高材最杰然，结成丹荔冒炎天。堆盘火齐光芒转，溜齿琼浆气味全。

玉井莲房空赋咏，秀江萍实谩流传。更咍蜀品烦驰传，闇向红尘动笑妍。
到梅山次韵弟茝 其一
陈著（宋代）

山家见秃翁，欢笑走儿童。坡竹势飞动，楚兰香暗通。

盍分半席地，相扇一瓢风。世事非吾分，何妨诗自雄。
松原山行七绝
赵蕃（宋代）

雨势崩腾略未休，涧冲溪恶使人愁。
那知今日松原路，拄杖挑包得自由。
过石门滩
郭印（宋代）

长江风雨急，巨石虎狼蹲。
水自分三道，舟唯过一门。
细观真眩目，平下亦销魂。
忠信知堪仗，见曹不用喧。
葬沈氏墓
舒岳祥（宋代）

连夜频梦见，那知是与非。
天高难告诉，佛近且皈依。
修竹坟三尺，寒梅石四围。
有儿年十七，他日望传衣。
次子自越来见省
曹勋（宋代）

江分吴越寄寒温，赖有飞鸿旦夕闻。
作别增年常入梦，相望百里叹离群。
庭萱雪已侵寒绿，梅萼春回耿暮云。
喜汝暂归俱慰悦，老怀无复更纷纷。
沁园春（和广文叔有季秋既望之约不及赴）
李曾伯（宋代）

目断长空，手拍危栏，高兴酒浓。拟招呼短艇，追陪飞盖，一餐湘拟，共赋芙蓉。雁字沈秋，鸦林噪晚，几阵萧萧雨更风。空凝伫，不如一鹤，随意西东。

堪嗟乐事难逢，愧元伯、巨卿千里从。望文星聚彩，交辉吴分，天飚吹翅，独隔昆蓬。野墅荒烟，败荷衰草，人在可怜憔悴中。还相念，愿持觥薄罚，别许从容。
送李正斋
陆文圭（元代）

龚黄吁已远，循吏舍公谁。
卧辙留行色，归装减到时。
朝色驰牙刻，郡谘立生祠。
寂寂燕台客，难酬国土知。
冷副端与诸人九日登高有诗次韵 其二
孙应时（宋代）

彭泽归心似酒浓，莼鲈嗟已负秋风。文书雁鹜喧呼里，尊俎江山梦寐中。

采菊谁搴三径绿，赐萸休想一枝红。朝来快读诗仙句，犹得尘衿一洗空。
壶中天（月涌大江·西有大江，远隔淮甸，月白潮生，神爽为之飞越。）
张炎（宋代）

长流万里。与沈沈沧海，平分一水。孤白争流蟾不没，影落潜蛟惊起。莹玉悬秋，绿房迎晓，楼观光疑洗。紫箫声袅，四檐吹下清气。

遥睇浪击空明，古愁休问，消长盈虚理。风入芦花歌忽断，知有渔舟闲舣。露已沾衣，鸥犹栖草，一片潇湘意。人方酣梦，长翁元自如此。
次韵和酬
释惟晤（宋代）

天寒雨细日将暮，泥滑谁禁策马还。砂穴吐泉鸣决决，竹丛归鸟语关关。

聊睎谢客须穿屐，莫羡支公独买山。方外论交情未浅，愿陪投老白云閒。
回龙桥上晚望
释行海（宋代）

回龙桥上忆龙回，营角鸣咿怨落梅。
旦暮北风吹雁急，谁从沙漠寄书来。
题女唱驿
苏轼（宋代）

搅辔金房道，崎岖难具陈。
浮岚常作雨，冷气不知春。
少见宽平路，多逢臃肿民。
欲知何处远，巫峡是西邻。
隐者
张籍（唐代）

先生已得道，市井亦容身。救病自行药，得钱多与人。

问年长不定，传法又非真。每见邻家说，时闻使鬼神。
乌栖曲
杨光溥（明代）

庭前有双树，夜半来乌栖。感此已愁人，更闻乌夜啼。

记得郎行已种柳，树今已到胜巢牖。绮窗半掩对栖乌，夜夜望郎肠欲枯。

金壶漏永将何如。
戏酬惟赏上人
裴夷直（唐代）

师是浮云无著身，我居尘网敢相亲。

应从海上秋风便，偶自飞来不为人。
哭蔡西山
赵蕃（宋代）

鹃叫春林复递诗，雁回霜月忽传悲。
兰枯蕙死迷三楚，雨暗云昏碍九疑。
早岁力辞公府檄，暮年名与党人碑。
呜呼季子延陵墓，不待鑱辞行可知。
天基圣节锡宴致语口号
洪咨夔（宋代）

宝凤衔春度玉墀，开基节后即天基。日行黄道三辰秩，斗转苍天万象熙。

扶起车攻常武运，做成既醉太平时。千官拜舞东风里，欢上延英万岁卮。
四皓驿听琴送王师简归湖南使幕
窦庠（唐代）

朱弦韵正调，清夜似闻韶。山馆月犹在，松枝雪未消。

城笳三奏晓，别鹤一声遥。明日思君处，春泉翻寂寥。
闻鸠有感
赵蕃（宋代）

可怜鸠拙安无栖，雨来逐妇晴呼归。
我行愿晴不愿雨，忧乐殆与鸠同机。
长安通衢多显位，长江大艑谋崇利。
我图非利亦非名，胡为役役无宁岁。
次韵梓上人
释绍嵩（宋代）

江湖同避地，老眼不供愁。
阅世临观美，出门聊散忧。
渔盐桥上市，河汉岛前秋。
奔走何时了，如今悟解不。
和师文
孙应时（宋代）

笔端陶谢不枝梧，朝食千龙信手屠。
天与诗人清气骨，家传前手学工夫。
从渠扰扰一丘貉，看我昂昂千里驹。
已喜朝廷似元何，去依日月上天衢。
赠茅山高拾遗
许浑（唐代）

谏猎归来绮季歌，大茅峰影满秋波。山斋留客扫红叶，

野艇送僧披绿莎。长覆旧图棋势尽，遍添新品药名多。

云中黄鹄日千里，自宿自飞无网罗。
送僧住京口万寿寺
王汝玉（明代）

京口千年寺，长江独去僧。旧名题万寿，大法演三乘。

钟罢潮声续，楼高蜃气腾。金焦昔游处，何日约同登。
诗客有叹不遇者作诗人傲以慰之
陈杰（宋代）

世间最有诗人傲，龙马行天不爱鞿。
钟鼎何如白木才，轩裳得爱绿蓑衣。
舍人锦好宜遭卷，谏议茶清亦取讥。
近代后翁尤卓绝，客来无语袖金归。
送俞司户
韩淲（宋代）

喜见魁乡士，薰风唱第归。岂惟荣里社，亦足庆庭闱。

仕路当亨奋，儒家要发挥。一杯饯行色，灵鹫想烟霏。
送刘公求还庐陵兼属张元亨五首
赵蕃（宋代）

世有封胡羯末，非无触目琳琅。
何似君家兄弟，睟然面背难藏。
永遇乐（重明节）
赵师侠（宋代）

金昊行秋，季商回律，天气佳处。瑞应皇家，祥开圣旦，宝历绵基瑞。瑶池人祝，钧天乐奏，湛露宴均寰宇，万花覆、千官尽醉，盛事顿超今古。

中兴天统，四三传序，揖逊自归明主。黄屋非心，萝图有永，还付当今主。希夷高蹈，寿康长保，五世祖孙欢聚。尊之至，千秋令节，万年圣父。
正月二十日俗号天穿日以煎饼置屋上谓之补天
李覯（宋代）

娲皇没后几多年，夏伏冬愆任自然。
只有人间闲妇女，一枚煎饼补天穿。
红鸡冠花
唐胄（明代）

花名不解作花妍，花似鸡冠像可怜。文帻偏妆丹点蜜，斗鍪再接血痕鲜。

甘陪菊淡偕梅瘦，不惹蜂狂与蝶颠。岁晚朱颜谁更在，寒盟如此共年年。
向察推
曾丰（宋代）

文简家风淡，芗林句法清。今能传几世，君复拥全名。

犹及识前辈，未尝轻后生。崆峒风月里，许我共诗盟。
新渡寺席上次赵景贶陈履常韵送欧阳叔弼比来
苏轼（宋代）

神屠不目全，妙额惟妆半。
更刀乃族疱，倚市必丑悍。
平生魏公筹，忽斫郢人墁。
诗书亦何用，适道须此馆。
多言虽数穷，微中或排难。
子诗如清风，翏翏发将旦。
胡为久闭匿，绮语真自患。
许时笑我痴，隔屋相咏叹。
竟识彦道否，绝叫呼百万。
清朝固多士，人门子皆冠。
莫言清颍水，従此隔河汉。
异时我独来，得鱼杨柳贯。
持归不忍食，尺素解凄断。
中有清圆句，铜丸飞柘弹。
春愁结凌澌，正待一笑泮。
百篇倘寄我，呻吟郑人缓。